március 12.

nagyböjt IV. hétfő hajnali szolgálatán

***Tropárok, 7. hang***

AKIT A KERUBOK fönséges erejében di**csér**nek \* és az angyalok isteni dicsősé**gé**ben imádnak, \* Te fogadj el kedvesen minket, bűnösö**ket** is, \* kik, bár méltatlanok vagyunk, né**ked** így kiáltunk: \* Szent, szent, szent vagy, Is**te**nünk \*’ a testnélküliek oltalma által **üd**vözíts engem, Uram!

Dicsőség…

A RESTSÉG álmába merültél, **lel**kem! \* Serkenj föl most, hogy odaállhass dicséret**re** Bírád elé: \* Szent, szent vagy, Is**te**nünk \*’ összes szentjeidnek imái **ál**tal irgalmazz nekünk!

Most és…

A MEGKÖZELÍTHETETLEN ISTEN**SÉG**NEK, \* a Szentháromság**ban** egy Istennek \* a szeráfok háromszorszent dicséretét **zeng**ve \* félelemmel **így** kiáltsunk: \* Szent, szent, szent vagy, Is**te**nünk, \*’ az Istenszülő imái **ál**tal irgalmazz nekünk!

 Az 1. zsoltárcsoport (4. kathizma: 24-31. zsoltár) után kathizmálion, 7. hang

LELKEM, A BŰNBÁNAT kórháza nyit**va** áll. \* Menj, és borulj le a lelkek és testek **or**vosa előtt, \* és felsóhajtva **ki**áltsd: \* Szabadíts meg vétkeimtől, **Em**berszerető! \* Sorolj a megtért bűnös **as**szony, \* a jobb lator és **a** vámos mellé, \* s add meg. Istenem, bűneim bocsá**na**tát, \*’ **és** üdvözíts engem!

**Elővers:** Uram, ne felindulásodban **feddj** meg, \* és haragod**ban** se büntess meg engem!

A VÁMOS MEGTÉRÉSÉT nem kö**vet**tem, \* és a bűnös asszony könnyei**re** szert nem tettem, \* vonakodom a kemény rendreutasí**tás**tól. \* De te, emberszere**tő** Krisztus Isten, \*’ kegyessé**ged**del üdvözíts engem!

***Dicsőség… most és…* Theotokion:**

A DICSŐ KERUBOKNÁL is tiszteltebb vagy, Legszen**tebb** Szűz, \* mert ők az isteni világosságot sem képe**sek** elviselni, \* és szent szolgálatuk közben szárnyukkal födik be ar**cu**kat. \* De te saját sze**med**del láttad, \* és testedben hordoztad a megtestesült **I**gét. \*’ Könyörögj szüntelenül **hoz**zá a mi lelkünkért!

***A 2. zsoltárcsoport (5. kathizma: 32-36. zsoltár) után kathizmálion, 3. hang. Minta: A te szüzességed…***

TESTVÉREK, A LEGSZEBB I**DŐ** ELÉRKEZETT, \* az önmegtagadás dicséretes nap**ja** feltündöklött, \* serényen igyekezzünk megtisztulni, \*\* hogy tisztán jelenhessünk meg Alko**tónk** színe előtt \* és az ő szépségét ott elérhessük, \*\* az ő szülőanyjának, \*’ az egyetlen, tisztaságos Istenszülőnek **kö**nyörgésére!

***Dicsőség… most és… Mintadallam.***

A TE SZÜZESSÉ**GED** szépségén \* és szeplőtelen **tisz**taságodon \* elcsodálkozott Gábor arkangyal, \*\* s fölkiáltott hozzád,Istenszülő: \* Minő méltó dicsőí**tést** zengjek neked? \* Ó, milyen néven ne**vez**zelek téged? \* Valóban töprengek, és **fél**ve rettegek. \* De mennyei küldetésem szerint \*\* így kiáltok fel hozzád: \*’ Üdvözlégy, **Ma**laszttalteljes!

***A 3. zsoltárcsoport (6. kathizma: 37-45. zsoltár) után kathizmálion, 7. hang***

KI MEGENGEDTED, URUNK, hogy megérhessük a mai **na**pot \* s ezt a szent hetet, mely felragyog Lázár halottaiból való feltá**masz**tása előtt, \* méltasd arra szolgá**i**dat, \* hogy a te félelmedben **e**lőhaladjunk, \*’ s a böjt egész pályafu**tá**sát bevégezhessük!

***Dicsőség… most és…***

A DICSŐ KERUBOKNÁL is tiszteletremél**tóbb** vagy, \* ó, **leg**szentebb Szűz, \* mert azok az isteni erőt nem képesek elvi**sel**ni, \* és szent szolgálatuk közben szárnyukkal fö**dik** be arcukat. \* Te pedig saját szemeddel lát**hat**tad \* és testedben hordoztad az Igét, **ki** megtestesült. \*’ Könyörögj szüntelenül **hoz**zá a mi lelkünkért!

***50. zsoltár.***

KÁNON:

#### I. ÓDA

### 7. hang. Énekeljünk győzelmi éneket…

Miután az életet hordozó fa előtt leborulva hódoltunk, most induljunk tovább örvendezve a Krisztus szenvedése felé vezető böjt útján!

Krisztust követve hagyjuk magunk mögött a világot, s a keresztet vállunkra véve legyünk hasonlókká hozzá az ő isteni szenvedése révén!

Dicsőség…

A három személyben létező, minden lény fölötti egy istenséget magasztaljuk mindnyájan, az Atyát és Fiút és Szentlelket!

Most és…

Az üdvözítő Jézust, kit felfoghatatlan módon, romlást nem ismerve magadban hordoztál, Tisztaságos, engeszteld meg most szolgáid iránt!

Dicsőség neked, Istenünk, dicsőség néked!

Mikor el fogsz jönni dicsőségben az angyalokkal, hogy megítéld a mindenséget, méltass majd minket, Krisztus, arra, hogy jól adhassunk számot neked!

***Irmosz:***

ÉNEKELJÜNK győzelmi éneket az Úrnak, ki a fáraó egész haderejét tengerbe süllyesztette, mert ő megdicsőült.

*Martirikon:*

***7. hang***

A TE SZENTJEID, **U**ram, \* a **föl**dön küzdöttek, \* az ellenséget leti**por**ták, \* és a bálványimádás tévelygé**sét** kiirtották. \* Azért tőled koszorút **nyer**tek, \* emberszerető **U**ralkodó, \* és irgalmas **Is**ten, \*’ ki a vi**lág**nak nagy kegyelmet adsz.

#### VIII. ÓDA

#### *Papok és szolgák s igazak lelkei…*

Az önmegtagadás célját Isten segítségével szem előtt tartva, ifjú erővel fussuk tovább a szent pályát, hívek, hogy győzelmi koszorút nyerjünk!

Nagybeteg lelkem terméketlenségét látva, továbbra is légy türelmes irántam, Krisztusom, és ne vágass ki, mint azt a megátkozott fügefát!

Áldjuk az Atyát, a Fiút és a Szentlelket…

Egy hatalmú Háromság, három személyű egység. Atya, Fiú és Szentlélek, mentsd meg magasztalóidat minden kísértéstől és veszedelemtől!

*Most* *és…* Theotokion:

Üdvözlégy, Isten hegye! Üdvözlégy mindig fénylő lámpás! Üdvözlégy új ég! Üdvözlégy, sugárzó értelem! Üdvözlégy Urunk hajléka! Üdvözlégy minden magasztalásra méltó!

Dicsőség neked, Istenünk, dicsőség néked!

A te félelmetes ítéletedre gondolva félek, Krisztusom, és remegve kiáltom: Végtelen nagy kegyelmű, üdvözíts engem, szerencsétlent!

Dicsérjük, áldjuk, imádjuk az Urat…

PAPOK ÉS SZOLGÁK, s igazak lelkei, énekeljétek az Urat, a világ Alkotóját, ki félelmetes a szeráfok számára és csodálatos a kerubok előtt!

***Az Istenszülő dicsőítő éneke.***

#### IX. ÓDA

#### *Magasztaljuk, hívek, titokzatos énekkel…*

Imádkozzunk, hogy a böjt csöndes hajóútját a Szentlélek fuvallatával nyugodtan elvégezhessük, s Krisztus kínszenvedésének révpartjára eljuthassunk!

A kánaáni asszonyt utánozva kiáltom feléd: Könyörülj rajtam, Dávid fia, Istenem, s gyógyítsd meg az én gyöngélkedő lelkemet is, amint meggyógyítottad annak leányát!

Dicsőség…

Magasztaljuk az istenség egységes természetét, amely három személyes létmódban él, mint Atya, Fiú és Szentlélek!

***Most és…* Theotokion:**

Ki méhedbe fogadtad a fölfoghatatlan Igét, s mag nélkül testben meg is szülted, esedezzél hozzá szüntelenül, hogy üdvözítse lelkünket!

Dicsőség neked, Istenünk, dicsőség néked!

Mindenség Bírája, ki megigazulttá tetted a vámost, mert így kiáltott: Légy irgalmas hozzám, bűnöshöz! – irgalmazz nekem is, bűnösnek, s bocsásd meg vétkeimet!

***Irmosz:***

MAGASZTALJUK, hívek, kötelességünk szerint azt, aki természetfeletti módon anya és a természet szerint Szűz, ki egyetlen áldott az asszonyok között!

***Fényének:***

Kelts föl engem, Uram, hogy dicsérhesselek téged, és taníts meg arra, hogyan teljesítsem akaratodat, ó Szent, a testnélküliek oltalma által, s üdvözíts engem, Uram!

***Dicséreti zsoltárok, olvasott doxológia, „Teljesítsük…” ekténia, majd pedig:***

Előverses sztihirák:

**8. hang**

A RABLÓK ÁLDOZATÁHOZ **LET**TEM HASONLÓ, \* ó, mindenség **U**ralkodója. \* Bűneimnek lettem **pré**dája, \* és megsebesültem, **kí**méletlenül. \* De te ne hagyj engem **gyó**gyítatlanul, \* mert te nem is Szamariából **ér**kezel, \* de a szeplőtelen Szűz**től** jelentél meg, \* Jézus, üdvös**sé**get adó név, \*’ **kö**nyörülj rajtam! *(2x)*

Ó, SZENTEK, MINEK NE**VEZ**ZÜNK TITEKET? \* Keruboknak-e, mert hor**doz**tátok Krisztust? \* Szeráfoknak-e, mert szüntelenül dicsőítet**té**tek őt? \* Angyaloknak-e, mert testetekről **le**mondottatok? \* Vagy égi erőknek, mert cso**dá**kat műveltek? \* Sokféle a ti **ne**vetek! \* S még több a nektek jutott ke**gyel**mi adomány! \*’ Imádkozzatok lel**künk** üdvösségéért!

***Dicsőség… most és…***

AZ ÉGIEK MA**GASZ**TALNAK TÉGED, \* szeplőtelen, malaszt**tal**teljes Anya, \* és mi dicsőítjük a te titokteljes szü**lé**sedet, \* Istenszü**lő**, esedezzél \*’ a mi lel**künk** üdvösségéért!

 „Jó az Urat dicsérni…”, Háromszorszenttől a „Mi Atyánkig…”, majd tropár, 8. hang.

DICSŐSÉGED **TEMP**LOMÁBAN ÁLLVA \* azt gondoljuk, **a** mennyben vagyunk. \* Istenszülő, **menny**nek kapuja, \*’ nyisd meg nekünk ir**gal**mad ajtaját!

***Uram, irgalmazz 40-szer, Dicsőség… most és… Ki a keruboknál…*** *Az Úr nevében adj áldást, atya!* ***Befejezés, mint a böjti vecsernyén, majd*** *e****lbocsátó.***